
Primjena Zakona o nadzoru i kontroli proizvodnje i prometa određenih supstanci koje se mogu upotrijebiti u proizvodnji opojnih droga i psihotropnih supstanci

     U „Službenom listu Crne Gore“ broj 119 od 11.08.2026.godine objavljen je Zakon o izmjenama i dopunama zakona o nadzoru i kontroli proizvodnje i prometa određenih supstanci koje se mogu upotrijebiti u proizvodnji opojnih droga i psihotropnih supstanci, koji je stupio na snagu 19.08.2026.godine. Ovim putem podsjećamo na odredbe zakona u cjelini.
    Ovim zakonom uređuje se nadzor i kontrola proizvodnje i prometa određenih supstanci koje se mogu upotrijebiti u nedozvoljenoj proizvodnji opojnih droga i psihotropnih supstanci (prekursori za droge), radi sprječavanja njihove zloupotrebe ili korišćenja u nedozvoljene svrhe. Prekursori se razvrstavaju u 4 kategorije. Spisak prekursora razvrstanih u kategorije donosi Ministarstvo zdravlja i isti se objavljuje u Službenom listu.
Prekursor za droge je supstanca utvrđena Spiskom prekursora, koji može da se upotrijebi za nedozvoljenu proizvodnju opojnih droga ili psihotropnih supstanci, uključujući smješe i prirodne proizvode koji sadrže takve supstance, ali isključujući smješe i prirodne proizvode koji sadrže prekursore, a čiji je sastav takav da se prekursori ne mogu lako upotrijebiti, niti ekstrahovati lako primjenljivim ili ekonomski isplativim sredstvima, kao i ljekove koji su definisani Zakonom o ljekovima, osim ljekova navedenih u četvrtoj kategoriji prekursora.
Supstanca van Spiska prekursora je svaka supstanca koja može da se upotrijebi za proizvodnju opojnih droga i psihotropnih supstanci, ako nije utvrđena Spiskom prekursora.
Subjekt je svako pravno ili fizičko lice koje učestvuje u stavljanju prekursora na tržište i u uvozu ili izvozu prekursora ili posredovanju u vezi sa tim poslovima, uključujući lica koja pripremaju carinsku deklaraciju, koji ove poslove obavljaju kao osnovnu ili dopunsku djelatnost, u skladu sa zakonom.
Uvoz podrazumijeva svako unošenje prekursora koji imaju status robe koja nije roba Crne Gore na carinsko područje Crne Gore, uključujući privremeno skladištenje, stavljanje u slobodnu zonu ili slobodni magacin, stavljanje pod suspenzivni postupak i puštanje u slobodan promet unutar tog područja.
 Izvoz znači svako iznošenje prekursora sa carinskog područja Crne Gore, uključujući izlazak prekursora za koje je potrebna carinska deklaracija i izlazak nakon njihovog skladištenja u slobodnoj carinskoj zoni.
Uvoznik je svako pravno ili fizičko lice koje je odgovorno za poslove uvoza prekursora i koje podnosi ili u čije ime se podnosi carinska deklaracija.
    Izvoznik je svako pravno ili fizičko lice koje je odgovorno za poslove izvoza prekursora i koje podnosi carinsku deklaraciju ili u čije ime se podnosi carinska deklaracija.
   Obavještenje prije izvoza (Pre Export Notification - PEN online) je sistem namijenjen nacionalnim organima koji se bave izvozom i uvozom da prate i verifikuju legitimnost pojedinačnih pošiljki u međunarodnoj trgovini takvim prekursorima, identifikuju sumnjive transakcije i spriječe njihovo preusmjeravanje u ilegalne kanale.
    Dozvola za proizvodnju prekursora izdaje se na zahtjev pravnog ili fizičkog lica, za proizvodnju određenog prekursora prve, druge i treće kategorije na period od tri godine.
     Članom 16 zakona propisano je da pravno ili fizičko lice koje ima dozvolu za proizvodnju prekursora prve, druge ili treće kategorije može da vrši i njihov promet. Pravna ili fizička lica koja na osnovu dobijene dozvole za proizvodnju prekursora prve, druge ili treće kategorije vrše promet tih prekursora, isporuku prekursora prve i II. A kategorije mogu da vrše samo pravnim i fizičkim licima koja imaju dozvolu za promet tih prekursora.
     Promet prekursora na veliko obuhvata: uvoz, izvoz, prevoz, skladištenje, isporuku, prodaju, kupovinu, posredovanje pri kupovini ili prodaji prekursora, kao i svako rukovanje prekursorima.  
     Promet prekursora prve, druge ili treće kategorije može da vrši pravno ili fizičko lice kojem je Ministarstvo zdravlja, odnosno Institut za ljekove i medicinska sredstva izdao dozvolu za promet prekursora.
     Promet prekursora četvrte kategorije pravno lice vrši na osnovu dozvole za promet ljekova na veliko za upotrebu u humanoj medicini koju izdaje Institut ili dozvole za promet na veliko veterinarskih ljekova koju izdaje organ uprave nadležan za veterinarske poslove u skladu sa zakonom kojim se uređuje promet ljekova.
      Promet prekursora prve kategorije, koji se koriste za proizvodnju ljekova može da vrši pravno lice koje ispunjava uslove propisane zakonom kojim se uređuje promet ljekova i koje ima dozvolu Instituta.
     Promet prekursora prve kategorije, koji se ne koriste za proizvodnju ljekova, kao i prekursora druge i treće kategorije može da vrši pravno ili fizičko lice registrovano za promet hemijskih proizvoda, i koje ispunjava posebne uslove u pogledu prostora, kadra i opreme i ima dozvolu Ministarstva zdravlja. 
     Dozvola za promet prekursora izdaje se na zahtjev pravnog ili fizičkog lica, za promet tačno određenog prekursora prve, druge ili treće kategorije na period od tri godine.
   Članom 27 zakona propisano je da dozvola za promet prekursora druge kategorije nije potrebna pravnom ili fizičkom licu koje u toku jedne kalendarske godine stavlja na tržište Crne Gore količine koje ne prelaze sljedeće granice: anhidrid sirćetne kiseline - 100l, kalijum permanganate - 100kg, antranilna kiselina i njene soli - 1kg, fenilsirćetna kiselina i njene soli 1kg, crveni fosfor - 0,1kg i piperidin i njegove soli - 0,5kg.
     Dozvola za promet prekursora nije potrebna pravnom ili fizičkom licu koje u toku jedne kalendarske godine vrši izvoz prekursora treće kategorije u količinama koje ne prelaze sljedeće granice:  aceton - 50kg, etil eter - 20kg, metil eter keton - 50kg, toluen - 50kg, sumporna kiselina – 
100kg i hlorovodonična kiselina - 100kg, kao i soli ovih prekursora kada je njihovo postojanje moguće.
     Apotekama, policiji, carini, laboratorijama, Vojsci Crne Gore, kojima su prekursori prve, druge i treće kategorije potrebni za obavljanje djelatnosti, Ministarstvo zdravlja može izdati odobrenje za korišćenje prekursora, u skladu sa njihovim potrebama. Odobrenje se izdaje na neodređeno vrijeme.
      Uvoz i izvoz prekursora mogu da vrše pravna lica na osnovu izdate dozvole Ministarstva odnosno Instituta za ljekove i medicinska sredstva (CINMED). Dozvolu za uvoz i izvoz prekursora prve kategorije koji se ne koriste za proizvodnju ljekova, kao i za prekursore druge ili treće kategorije izdaje Ministarstvo, a za prekursore prve kategorije koji se koriste za proizvodnju ljekova i prekursore četvrte kategorije, izdaje Institut. Ministarstvo izdaje dozvolu za uvoz odnosno izvoz prekursora prve kategorije koji se ne koriste za proizvodnju ljekova, kao i prekursora druge i treće kategorije i organima uprave iz člana 28 ovog zakona (policiji, carini, laboratorijama, Vojsci Crne Gore).
      Dozvola za uvoz prekursora izdaje se u četiri primjerka označena brojevima 1 do 4. Primjerak dozvole broj 1 zadržava Ministarstvo odnosno Institut. Primjerak dozvole broj 2 šalje se nadležnom organu države izvoznice. Primjerak dozvole broj 3 prati pošiljku prekursora od mjesta ulaska pošiljke u carinsko područje Crne Gore do nadležne carinske ispostave u kojoj se roba stavlja u slobodan promet, a pravno ili fizičko lice koje vrši uvoz je dužno da vrati primjerak dozvole broj 3 Ministarstvu, odnosno Institutu u roku od 15 radnih dana od dana izvršenog uvoza. Primjerak dozvole broj 4 zadržava pravno ili fizičko lice koje vrši uvoz.
      Dozvola za izvoz prekursora izdaje se u četiri primjerka označena brojevima od 1 do 4. Primjerak dozvole broj 1 zadržava Ministarstvo, odnosno Institut. Primjerci dozvole br. 2 i 3 predaju se nadležnoj carinskoj ispostavi kojoj se podnosi deklaracija za izvoz i prate pošiljku prekursora do mjesta izlaska sa carinskog područja Crne Gore. Nadležna carinska ispostava na mjestu izlaska prekursora dužna je da vrati ovjereni primjerak dozvole broj 2 Ministarstvu, odnosno Institutu, u roku od 15 radnih dana od dana izvoza. Primjerak dozvole broj 3 prati prekursor do nadležnog organa države uvoznice. Primjerak dozvole broj 4 zadržava pravno ili fizičko lice koje vrši izvoz.
    Pravno ili fizičko lice je dužno da na osnovu dobijene dozvole jednovremeno izvrši uvoz, odnosno izvoz prekursora u roku od šest mjeseci od dana izdavanja dozvole.
[bookmark: _GoBack]    Članom 45a zakona propisano je da kontrola trgovine prekursorima pored regulisanja procedura za izdavanje dozvole za uvoz, odnosno izvoz prekursora, obuhvata i zabranu unosa prekursora u carinsko područje, odnosno napuštanje carinskog područja, ako postoje opravdani razlozi za sumnju da su namijenjeni za nedozvoljenu proizvodnju opojnih droga i psihotropnih supstanci.U tom slučaju carinski organ zadržava, odnosno odlaže puštanje prekursora na period koji je potreban za 


provjeru identifikacije prekursora ili za ispunjavanje uslova za uvoz, odnosno izvoz, u skladu sa ovim zakonom. Radi provjere činjenica carinski organ ima ovlašćenje da:
   1) prikuplja informacije o svakoj porudžbini za prekursore ili za aktivnosti subjekta koje uključuju prekursore;
   2)  uđe u poslovne prostorije subjekta, radi prikupljanja dokaza o nepravilnostima;
   3)  utvrdi postojanje zloupotrebe ili pokušaja zloupotrebe prekursora, u skladu sa zakonom.
     Član 45b Zakona propisana je zabrana unosa supstanci van Spiska prekursora u carinsko područje ili napuštanje tog područja ako postoje raspoloživi dokazi da su te supstance namijenjene za nedozvoljenu proizvodnju opojnih droga i psihotropnih supstanci, o čemu carinski organ odmah obavještava nadležna tijela drugih država članica i Evropsku komisiju, u skladu sa uspostavljenim sistemom uzajamne pomoći nadležnih tijela država članica Evropske unije u saradnji sa Evropskom komisijom radi obezbjeđivanja pravilne primjene carinskih propisa. Navedeni podaci o supstanci se dostavljaju i Ministarstvu zdravlja radi stavljanja na listu supstanci van Spiska prekursora i omogućavanja subjektima da dobrovoljno prate trgovinu tim supstancama.
Organ državne uprave nadležan za unutrašnje poslove i carinski organ, u skladu sa zakonom, imaju ovlašćenje za kontrolu i praćenje sumnjivih poslova subjekata koji uključuju supstance van Spiska prekursora, a posebno da:
   1) prikupljaju informacije o svim narudžbinama supstanci van Spiska prekursora ili aktivnostima koje uključuju te prekursore;
   2) uđu u poslovne prostorije subjekta, radi prikupljanja dokaza o nepravilnostima.
     Nadzor nad sprovođenjem ovog zakona i propisa donijetih na osnovu ovog zakona vrši Ministarstvo zdravlja.  Poslove inspekcijskog nadzora vrši sanitarna i zdavstvena inspekcija i Inspektorat Instituta za ljekove i medicinska sredstva.

